Horisontti (tornitalo)

Horisontti on rakenteilla oleva 109 metriä korkea tornitalo Helsingin Kalasatamassa. Siitä tulee osa Redi-kokonaisuutta, johon kuuluvat jo valmistuneet Majakka, Loisto, Lumo One, rakenteilla oleva Visio sekä suunnitellut Kartta, Luotsi ja Kapteeni. Horisontti rakennetaan kauppakeskus Redin luoteiskulmaan Lumo Onen viereen. 

Pilvenpiirtäjäksi luokiteltava Horisontti on toimistotorni, josta tulee Suomen korkein toimistorakennus. Kerroksia rakennetaan 26. Kalasataman torneista Horisontti on ainoa, johon suunnitellaan toimistotiloja. 24. kerrokseen toteutetaan avoin maisemaravintola ja näköalahissi. 

Horisontti sai rakennusluvan syyskuussa 2019, ja rakentaminen alkoi toukokuussa 2023. Runkorakenne tehdään pilarilaattajärjestelmällä, kuten myös viereisissä Lumo One- ja Visio-tornitaloissa. Hankkeesta vastaa SRV, joka siirtää Horisonttiin omat pääkaupunkiseudun toimitilansa rakennuksen valmistuttua.

Lähteet

Aiheesta muualla 

Kalasatama
Helsingin tornitalot
Helsingin toimistorakennukset
Rakenteilla olevat rakennukset ja rakennelmat
Pilvenpiirtäjät